# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2017. november 22-i ülésére)

### Tárgy: Az egészségügyi alapellátás körzeteiről szóló önkormányzati rendelet módosítása

Kiskőrös Város Képviselő-testülete az egészségügyi alapellátásról szóló 2015. évi CXXIII. törvény (a továbbiakban: Alapellátási törvény) 6. § (1) bekezdésében kapott felhatalmazás alapján az egészségügyi alapellátás körzeteiről szóló 10/2016. (V.26.) önkormányzati rendeletében Kiskőrös város közigazgatási területén

1. hat felnőtt háziorvosi,
2. három házi gyermekorvosi,
3. négy felnőtt fogorvosi,
4. kettő gyermek fogorvosi,
5. hat védőnői,
6. három iskola-egészségügyi

 körzetet alakított ki.

A négy felnőtt fogorvosi körzetből három körzet tartósan betöltetlen.

A 2. számú és a 4. számú körzet fogorvosi feladatait helyettesítéssel Dr. Szilágyi Sándor, a 3. számú felnőtt fogorvosi körzet fogorvosa végzi, az 1. számú körzet fogorvosi feladatait helyettesítéssel 2017. szeptember 1. napjától Dr. Mina Anikó a 2. számú gyermek fogorvosi körzet fogorvosa látja el.

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII.23.) Korm. rendelet (Öotvr.) 2. § (1) bekezdés b) pontja értelmében:

*„b) tartósan betöltetlen háziorvosi körzet: az a területi ellátási kötelezettséggel működő háziorvosi körzet,*

*ba) amelyben az ellátási kötelezettségnek hat hónapot meghaladóan csak helyettesítéssel tudnak eleget tenni, kivéve, ha ennek az az oka, hogy a körzetet ellátó háziorvos munkavégzésében akadályoztatva van, vagy*

*bb) amelyben - a helyettesítés kivételével - az önkormányzat az ellátás nyújtásáról legalább hat hónapig nem tud gondoskodni önálló orvosi tevékenység végzésére jogosult személlyel.”*

A Képviselő-testület a

* 102/2015. sz. Képv. testületi határozatával a 2. számú felnőtt fogászati körzet feladatainak ellátására,
* 157/2016. számú Képv. testületi határozatával a 4. számú felnőtt fogászati körzet feladatainak ellátására,
* 125/2017. számú Képv. testületi határozatával az 1. számú felnőtt fogászati körzet feladatainak ellátására

 pályázatot írt ki, de csekély az érdeklődés a praxisok iránt.

Az egészségügyi szolgáltatások Egészségbiztosítási Alapból történő finanszírozásának részletes szabályairól szóló 43/1999. (III. 3.) Korm. rendelet (a továbbiakban: Kormányrendelet) 2. § j) pontja szerint a körzet lakója: az a biztosított, akinek a polgárok személyi adatainak és lakcímének nyilvántartásáról szóló 1992. évi LXVI. törvény szerinti lakóhelye vagy tartózkodási helye a körzet területén van.

A Kormányrendelet 22. § (6) bekezdése szerint alapellátási-fogászati ellátás - heti 30 óra rendelési idővel - finanszírozható, ha a területhez tartozó lakosság száma felnőtt szolgálatnál a 4000 főt eléri vagy meghaladja. A rendelési idő az ellátandó lakosok, illetve tanulók számával arányosan változik a kisebb fogorvosi szolgálat esetén. Finanszírozási szerződés a legalább heti 6 óra rendelési időben működtetett fogászati szolgálatra köthető. Nem köthető új fogászati alapellátási szolgálatra finanszírozási szerződés, ha az új szolgálat létesítése következtében az ellátással érintett település területén lévő finanszírozott szolgálatra jutó lakosságszám felnőtt szolgálat esetén 4000 fő alá csökken.

|  |  |  |  |
| --- | --- | --- | --- |
|   |  |  |  |

Kiskőrösön a 18 év feletti lakosok száma 2017. augusztus 9. napján 12 687 fő. A lakosságszám alapján lehetőség van arra, hogy a négy felnőtt fogorvosi körzetből három felnőtt fogorvosi körzet kerüljön kialakításra. A három felnőtt fogorvosi körzet kialakítását indokolja, hogy nagyobb körzet esetén kedvezőbb a praxis Nemzeti Egészségbiztosítási Alapkezelő általi finanszírozása és ez remélhetőleg vonzóbbá teszi azoknak a fogorvosoknak, akik pályázni kívánnak a betöltetlen praxisok működtetésére.

A körzethatárok módosítására - az Alapellátási törvény 6. § (1) bekezdése szerint - a Kormány által kijelölt praxiskezelő által megadott szempontokat alapján került sor.

Az Öotvr. 12. § (1) bekezdése alapján a Kormány praxiskezelőként az Állami Egészségügyi Ellátó Központot (1125 Budapest, Diós árok 3.)(a továbbiakban: ÁEEK) jelölte ki. Az ÁEEK által, a fogorvosi körzetek kialakításához megadott szempontrendszer szerint meglévő, működő felnőtt-gyermek körzetstruktúra megváltoztatása nem javasolt. Kiskőrösön felnőtt és gyermek fogászati alapellátási körzetek működnek, a gyermekfogászok látják el az iskolafogászati feladatokat. Az ÁEEK szempontrendszere szerint tehát nem célszerű a felnőtt és gyermek fogászati alapellátási körzetstruktúra helyett vegyes fogászati alapellátási körzetek kialakítása.

Körzetmódosításnál figyelembe kell venni, hogy az ne veszélyeztesse a kötelezően ellátandó fogorvosi alapfeladatokat, ugyanakkor a finanszírozás biztosított legyen. A finanszírozhatóság érdekében törekedni kell arra, hogy a fogorvosi alapellátó körzetben lakók száma biztonsággal elérje a finanszírozási minimumot. A Kormányrendelet 22. §-a szerint felnőtt szolgálatnál a területhez tartozó lakosságszámnak el kell érnie a minimum 4000 főt.

Három felnőtt fogászati alapellátási körzet működése esetén az egyes körzetek lakosságszáma az alábbi:

1. számú felnőtt fogorvosi körzet: 4234 fő
2. számú felnőtt fogorvosi körzet: 4195 fő
3. számú felnőtt fogorvosi körzet: 4258 fő

A körzethatárok módosítását követően a három felnőtt fogászati körzet finanszírozhatósága a lakosságszám alapján biztosított.

A körzethatárok módosításával kapcsolatban az érintett orvosok egyetértettek a rendelet-tervezetben foglaltakkal, a három felnőtt fogászati alapellátási körzet kialakításával.

Az Alapellátási törvény 6. § (2) bekezdése alapján a körzetek kialakítása során kikértük az alapellátásért felelős országos módszertani intézet, az Állami Egészségügyi Ellátó Központ (1125 Budapest, Diós árok 3.) véleményét is. Az Állami Egészségügyi Ellátó Központ ÁEEK/008113-001/2017. iktatószámú, 2017. november 10. napján kelt véleményezése szerint a rendelet-tervezetet, valamint a mellékelt iratanyagot áttekintették, a rendelet-tervezetben foglaltakat érintően az Állami Egészségügyi Ellátó Központnak észrevétele nem volt.

A Képviselő-testület 129/2017. számú Képv. test. határozatával úgy döntött, hogy a Kiskőrös belterület 52/12. hrsz.-ú közforgalom elől elzárt magánutat és annak jellegét Borostyán lakóparknak nevezi el. Ennek megfelelően az alapellátási körzetekhez tartozó utcák listáját ki kell egészíteni a Borostyán lakóparkkal. A Borostyán lakóparkba még nincs bejelentett lakos.

A fentiek alapján javaslom, hogy a Képviselő-testület az egészségügyi alapellátás körzeteiről szóló 10/2016. (V.26.) önkormányzati rendeletet a rendelet-tervezetben foglaltak szerint módosítsa.

**Kiskőrös, 2017. november 14.**

 **Domonyi László sk.**

 **polgármester**

**KISKŐRÖS VÁROS ÖNKORMÁNYZATA**

**KÉPVISELŐ-TESTÜLETÉNEK**

**……./2017.( ) önkormányzati rendelete**

**az egészségügyi alapellátás körzeteiről szóló**

**10/2016.(V.26.) önkormányzati rendelet módosításáról**

(tervezet)

Kiskőrös Város Önkormányzat Képviselő-testülete az egészségügyi alapellátásról szóló 2015. évi CXXIII. törvény 6. § (1) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában meghatározott feladatkörében eljárva az egészségügyi alapellátásról szóló 2015. évi CXXIII. törvény 6.§ (2) bekezdésében biztosított véleményezési jogkörében eljáró Állami Egészségügyi Ellátó Központ véleményének kikérésével a következőket rendeli el:

**1.§**

Az egészségügyi alapellátás körzeteiről szóló 10/2016. (V.26.) önkormányzati rendelet (a továbbiakban: Eakr.) 3.§ c) pontja helyébe a következő rendelkezés lép:

 „ c) három felnőtt fogorvosi,”

**2. §**

1. Az Eakr. 1. melléklete helyébe az 1. melléklet lép.
2. Az Eakr. 2. melléklete helyébe a 2. melléklet lép.
3. Az Eakr. 3. melléklete helyébe a 3. melléklet lép.
4. Az Eakr. 4. melléklete helyébe a 4. melléklet lép.
5. Az Eakr. 5. melléklete helyébe az 5. melléklet lép.

**3. §**

Ez a rendelet 2018. május 1. napján lép hatályba.